KTAMขายตราสารหนี้ในประเทศ3เดือนชู1.65%
บลจ.กรุงไทย คลอดกองทุนใหม่ลงทุนตราสารหนี้ในประเทศ ลงทุน 3 เดือน จ่ายผลตอบแทน 1.65% ต่อปี พร้อมอัดโปรโมชั่นซื้อ LTF-RMF งานมหกรรมลดภาษีนาทีสุดท้าย
14 ธ.ค. 2553

บลจ.กรุงไทย คลอดกองทุนใหม่ลงทุนตราสารหนี้ในประเทศ ลงทุน 3 เดือน จ่ายผลตอบแทน 1.65% ต่อปี พร้อมอัดโปรโมชั่นซื้อ LTF-RMF งานมหกรรมลดภาษีนาทีสุดท้าย
นายสมชัย  บุญนำศิริ   กรรมการผู้จัดการ   บริษัทหลักทรัพย์จัดการกองทุน (บลจ.) กรุงไทย  เปิดเผยว่า  ในสัปดาห์นี้ บริษัทอยู่ในระหว่างการเปิดจำหน่ายกองทุนเปิดกรุงไทยสมาร์ท  อินเวส 3 เดือน3 (KTSIV3M3 )  จนถึงวันที่ 20 ธ.ค.2553  เป็นกองทุนที่มีนโยบายลงทุนในตราสารหนี้ภาคเอกชน  เงินฝาก และตราสารหนี้สถาบันการเงิน  โดยกองทุนจะลงทุนในพันธบัตรภาครัฐในประเทศ  52% ลงทุนในเงินฝาก  24%   และหุ้นกู้ธนาคารสแตนดาร์ดชาร์เตอร์ด  24%  ของมูลค่าทรัพย์สินสุทธิของกองทุน   โดยผู้ลงทุนจะได้รับผลตอบแทนประมาณการที่ 1.65% ต่อปี  
สำหรับภาวะตราสารหนี้ในสัปดาห์นี้ อัตราผลตอบแทนพันธบัตรในประเทศ ยังคงปรับตัวสูงขึ้นอย่างต่อเนื่อง และนักลงทุนยังมองแนวโน้มของอัตราดอกเบี้ยในประเทศว่าอยู่ในช่วงขาขึ้นตามภาวะเศรษฐกิจที่มีการเจริญเติบโตและเงินเฟ้อที่ปรับตัวสูงขึ้น  ดังนี้ การลงทุนในกองทุนดังกล่าวจึงเหมาะสำหรับการพักเงินระยะสั้น เพื่อหาโอกาสลงทุนที่เหมาะสมต่อไปในภาวะอัตราดอกเบี้ยขาขึ้น
นอกจากนี้  บริษัทได้เตรียมออกบูธในงานมหกรรม ลดภาษีนาทีสุดท้าย  ด้วย LTF/RMF   ระหว่างวันที่  16-19  ธ.ค.2553  ณ  ชั้น1 อาคารตลาดหลักทรัพย์แห่งประเทศไทย  โดยบริษัทได้รับความร่วมมือที่ดีกับ5พันธมิตรบัตรเครดิต ในการอำนวยความสะดวกลูกค้าที่ซื้อหน่วยลงทุนของบลจ.กรุงไทย  พร้อมรับโปรโมชั่นมากมาย  
ในส่วนของบลจ. กรุงไทย ให้โปรโมชั่นเป็นหน่วยลงทุนกองทุน KTSS  และ Gife Voucher  Central   มูลค่าสูงสูดถึง 15,000 บาท  และ หากซื้อหน่วยลงทุนผ่านบัตรเครดิตเคทีซี รับโปรโมชั่นพิเศษเพิ่มสูงสุดอีก 7,000 บาท  ซื้อหน่วยลงทุนผ่านบัตรเครดิตซิตี้แบงก์  รับสะสมแต้มทุกๆ25 บาท รับเพิ่ม 1 คะแนนสะสมซิตี้รีวอร์ด และ หากแบ่งชำระรับสิทธิ์อัตราดอกเบี้ยพิเศษ 0.50%  ต่อเดือน  นอกจากนี้ ซื้อหน่วยลงทุนผ่านบัตรเครดิตกรุงศรี  , เซ็นทรัล  และโรบินสัน รับสิทธิ์ ในการผ่อนชำระอัตราดอกเบี้ยพิเศษ 0.69%ต่อเดือน   และหากผ่อนชำระตั้งแต่ 80,000 บาท  ขึ้นไปรับกระเป๋า  I  Love Travel Bag 1 ใบ   
สำหรับอัตราผลตอบแทนของกองทุนเปิดกรุงไทยผสมเพื่อการเลี้ยงชีพ ( RMF1)   ณ . วันที่  9 ธ.ค.2553  ย้อนหลัง 3 เดือน  อยู่ที่  10.56%  ย้อนหลัง 6เดือนอยู่ที่ 34.00%   ย้อนหลัง 1 ปีอยู่ที่ 47.79% ตั้งแต่ต้นปีถึงปัจจุบัน อยู่ที่ 39.65%   ในขณะที่เกณฑ์มาตรฐานสมาคมบริษัทจัดการลงทุน (AIMC)  ย้อนหลัง 3เดือน อยู่ที่ 5.70%   ย้อนหลัง 6 เดือน อยู่ที่ 17.93% ย้อนหลัง 1 ปี อยู่ที่ 26.34%   ตั้งแต่ต้นปีถึงปัจจุบัน  อยู่ที่ 22.22% 
ส่วนกองทุน เปิดกรุงไทยหุ้นระยะยาว70/30  ย้อนหลัง 3เดือน อยู่ที่ 10.50%   ย้อนหลัง 6 เดือนอยู่ที่ 31.76%   ย้อนหลัง 1 ปี อยู่ที่ 45.43%   ตั้งแต่ต้นปีถึงปัจจุบัน อยู่ที่ 39.28%   ส่วนเกณฑ์มาตรฐาน AIMC   ย้อนหลัง 3 เดือน อยู่ที่  12.41%  ย้อนหลัง 6 เดือน อยู่ที่  35.55%   ย้อนหลัง 1 ปี  อยู่ที่ 49.11%    ตั้งแต่ต้นปีถึงปัจจุบัน อยู่ทื่  41.02%